Správa o hospodárení za 1. polrok 2006

1. Úvod

	Úrad pre dohľad nad zdravotnou starostlivosťou (ďalej len „úrad“) je podľa § 19 ods. 1 písm. b) zákona č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení neskorších predpisov (ďalej len „zákon č. 581/2004 Z. z.“) povinný predložiť vláde správu o hospodárení za prvý polrok kalendárneho roka do troch mesiacov po skončení kalendárneho polroka.

	Základným rámcom hospodárenia úradu v roku 2006 je rozpočet úradu, ktorý Národná rada SR schválila na svojom zasadnutí 14. decembra 2005 uznesením č. 2014. Úrad v roku 2006 hospodári s príjmami úradu a s inými prostriedkami, ktorých tvorba je v súlade so zákonom č. 581/2004 Z. z. 
 
	Neoddeliteľnú súčasť správy o hospodárení úradu za 1. polrok 2006 tvoria súvaha, výkaz ziskov a strát a výkaz o plnení rozpočtu ostatných subjektov verejnej správy.

	Úrad v roku 2006 vedie účtovníctvo v zmysle zákona č. 431/2002 Z. z. o účtovníctve v znení neskorších predpisov. Postupy účtovania a účtovná osnova sú určené opatrením Ministerstva financií SR č. 22502/2002-92 v znení neskorších predpisov. Rozpočet úradu je súčasťou rozpočtu verejnej správy a pri sledovaní plnenia rozpočtu verejnej správy sa uplatňuje rozpočtová klasifikácia v zmysle § 4 ods. 4 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov, podľa ktorej sa jednotne určujú a triedia príjmy a výdavky rozpočtu verejnej správy. Z tohto dôvodu úrad sleduje príjmy a výdavky podľa opatrenia Ministerstva financií SR č. MF/010175/2004-42, ktorým sa ustanovuje druhová klasifikácia, organizačná klasifikácia a ekonomická klasifikácia rozpočtovej klasifikácie.

	Účtovná závierka úradu podlieha auditu. Audítora na návrh správnej rady schválila dozorná rada. Úrad oznámil Ministerstvu zdravotníctva SR, ktorý audítor bol poverený overovaním účtovnej závierky. Úrad si necháva vyhotovovať aj priebežný audit priebežných štvrťročných účtovných závierok, audítorský výrok k priebežnej závierke za I. štvrťrok 2006 a I. polrok 2006 je v prílohe.

2. Základný štatistický prehľad o činnosti úradu v 1. polroku 2006

	Úrad bol zriadený zákonom č. 581/2004 Z. z. k 1. novembru 2004 ako právnická osoba, ktorej sa v oblasti verejného zdravotníctva zverilo vykonávanie dohľadu nad verejným zdravotným poistením a vykonávanie dohľadu nad poskytovaním zdravotnej starostlivosti.

2.1. Predseda úradu

	Predsedom úradu je MUDr. Ján Gajdoš, ktorý bol vládou SR vymenovaný za predsedu k 1. aprílu 2005. 

2.2. Správna a dozorná rada úradu

	Vláda Slovenskej republiky v súlade s § 24 zákona č. 581/2004 Z. z. uznesením č. 1132/2004 vymenovala 5 členov správnej rady a uznesením č. 846/2005 ďalších 2 členov ako zástupcov zamestnancov. V prvom polroku 2006 sa stretla celkom trikrát a prerokovala 28 predložených materiálov. Na svojich zasadnutiach prijala 39 uznesení.

	Národná rada Slovenskej republiky v zmysle § 26 ods. 3 zákona č. 581/2004 Z. z. uznesením č. 1376 zvolila členov dozornej rady úradu. Dozorná rada úradu je kontrolným orgánom úradu a má 5 členov. V prvom polroku 2006 zasadala celkom šesť krát. Prerokovala 31 predložených materiálov a prijala 41 uznesení.

2.3. Organizačné členenie úradu 

	Ústredie úradu má sídlo v Bratislave na  Grösslingovej ulici 5.

	Úrad zriadil 8 pobočiek, ktorých pôsobnosť sa kryje s územným členením vyšších územných celkov. Sídla pobočiek sú v Bratislave, Trnave, Trenčíne, Martine, Banskej Bystrici, Nových Zámkoch, Košiciach a Prešove. 

	Súčasťou úradu je 12 súdnolekárskych a patologickoanatomických pracovísk (ďalej len „SLaPA pracoviská“). K 1. januáru 2006 boli SLaPA pracoviská umiestnené v Bratislave (dve pracoviská), Trnave, Trenčíne, Nitre, Nových Zámkoch, Žiline, Martine, Banskej Bystrici, Lučenci, Poprade, Prešove a Košiciach. K 31. máju 2006 ukončilo činnosť SLaPA pracovisko v Trnave.

2.4. Personálne zabezpečenie úradu a jeho vzdelanostná štruktúra

	Vzdelanostná náročnosť pri personálnom obsadení úradu vyplýva z vymedzenia pôsobnosti úradu (§§ 18 a 20 zákona č. 581/2004 Z. z.). Dohľad nad poskytovaním zdravotnej starostlivosti a nad verejným zdravotným poistením môžu vykonávať len vysokoškolsky vzdelaní zamestnanci v odboroch určených v § 43 zákona č. 581/2004 Z. z. Úrad z hľadiska profesií zamestnáva najviac odborníkov - lekárov, následne inžinierov s ekonomickým zameraním a právnikov.  

	Vzdelanostná štruktúra zamestnancov úradu vo fyzických osobách k 30. 6. 2006:

Vzdelanie	Ústredie	Pobočky	SLaPA	Úrad celkom	
	Počet	%	Počet	%	Počet	%	Počet	%	
VŠ	70	60,34	93	65,96	96	41,03	259	52,22	
SŠ	43	37,06	47	33,33	93	39,74	183	37,50	
SOU, ZŠ	3	2,6	1	0,71	45	19,23	49	10,28	
Spolu	116	100,00	141	100,00	234	100,00	491	100,00	

2. 5. Oblasť verejného zdravotného poistenia

V období od 1. 1. 2006 do 30. 6. 2006 úrad posudzoval tri žiadosti o vydanie povolenia na vykonávanie verejného zdravotného poistenia, z toho dve žiadosti boli podané ešte v roku 2005.

Subjekt
názov	Doručenie
žiadosti na úrad	Vydanie
rozhodnutia	Vyznačenie právoplatnosti
a vykonateľnosti ku dňu	Vznik a.s.
	Číselný
kód ZP	
VIVIA
zdravotná poisťovňa a.s.	
14.9.2005	zamietnuté
30.6.2006	

	
Medicare
zdravotná poisťovňa, a.s.	
9.12.2005	
13.2.2006	
14.2.2006	
9.3.2006	
27	
zmena názvu dňa 12.4.2006 
Union zdravotná poisťovňa, a.s.	 

 

 	 
12.4.2006
 	 
27
 	
Národná zdravotná poisťovňa, a.s.	
5.5.2006	zastavenie konania
3.7.2006	

	

Žiadosť spoločnosti FLOW s. r. o. pre zdravotnú poisťovňu VIVIA zdravotná poisťovňa, a. s. bola podaná v roku 2005. V roku 2005 úrad žiadosť zamietol a na základe podaného rozkladu bola v roku 2006 predložená na druhostupňové konanie, ktoré potvrdilo rozhodnutie prvostupňového orgánu. 

V decembri 2005 predložil žiadosť na vykonávanie verejného zdravotného poistenia zakladateľ EUREKO B. V., Holandsko pre Medicare zdravotná poisťovňa, a. s. Rozhodnutie o vydaní povolenia bolo vydané 13. februára 2006. Medicare zdravotná poisťovňa, a. s. bola zapísaná v obchodnom registri 9. marca 2006. Od 12. apríla 2006 zakladateľ zmenil jej pôvodný názov na Union zdravotná poisťovňa, a. s.

Dňa 5. mája. 2006 bola úradu doručená žiadosť spoločnosti Across Finance, a. s. na vykonávanie verejného zdravotného poistenia pre Národnú zdravotnú poisťovňu, a. s. Dňa 30. júna 2006 zaslala táto spoločnosť žiadosť o späť vrátenie svojej žiadosti. Konanie vo veci bolo zastavené.

Dohľad nad zdravotným poistením bol vykonávaný dohliadaním na plnenie oznamovacích povinností zdravotných poisťovní voči úradu ustanovených zákonom č. 581/2004 Z. z. a zákonom č. 580/2004 Z. z. o zdravotnom poistení a o zmene a doplnení zákona č. 95/2002 Z. z. o poisťovníctve a o zmene a doplnení niektorých zákonov (ďalej len „zákon č. 580/2004 Z. z.“). Pri sledovaní plnení oznamovacích povinností zdravotnými poisťovňami boli sledované všetky povinnosti vyplývajúce zo zákona č. 581/2004 Z. z. súvisiace s činnosťou zdravotných poisťovní. Úrad sledoval vývoj finančnej situácie zdravotných poisťovní, ktorý bol zameraný na zasielanie výkazov platobnej schopnosti, sledovanie vývoja záväzkov a pohľadávok, sledovanie príjmov a výdavkov a aj sledovanie podkladov na mesačné prerozdelenie poistného. Predmetom sledovania bolo aj dodržiavanie určených termínov, forma, rozsah a úplnosť zasielaných dokladov. Prípadné zistenia poukazujúce na nesúlad so zákonnými ustanoveniami boli v nadväznosti na ich charakter riešené formou dohľadu na diaľku, prípadne v rámci prebiehajúceho výkonu dohľadu na mieste.

	V prvom polroku 2006 boli ukončené dohľady nad zdravotnými poisťovňami na mieste začaté koncom roka 2005 v APOLLO zdravotnej poisťovni, a. s. a Spoločnej zdravotnej poisťovni, a. s. Pri dohľade na mieste boli zistené nedostatky pri plnení oznamovacích povinností a APOLLO zdravotnej poisťovni, a. s. bola udelená sankcia vo výške 50 000 Sk.

	V súlade s plánovaným výkonom dohľadu na mieste boli v prvom polroku 2006 vykonané dohľady na mieste v Siderii zdravotnej poisťovni, a. s., Dôvere zdravotnej poisťovni, a. s. a výkon dohľadu v súvislosti s plnením uložených opatrení v Spoločnej zdravotnej poisťovni, a. s. Z týchto novozačatých výkonov dohľadu na mieste bol ukončený dohľad v Siderii zdravotnej poisťovni, a. s. zameraný na komplexné hospodárenie zdravotnej poisťovne od transformácie. Dohľadom boli zistené nedostatky pri predkladaní výkazov minimálnej miery platobnej schopnosti a zdravotná poisťovňa nemala vypracovaný odpisový plán na rok 2006. Na základe zistení pri výkone dohľadu na mieste bolo začaté správne konanie a poisťovni bola uložená pokuta vo výške 500 000 Sk.

	Dohľad v Spoločnej zdravotnej poisťovni, a. s. bol zameraný na plnenie opatrení prijatých v ozdravnom pláne. Dohľad bol ukončený a z jeho výsledkov bola uložená sankcia predložiť úradu opatrenia na zabezpečenie dodržiavania lehôt splatnosti.

	Dohľad na mieste v Dôvere zdravotnej poisťovni, a. s. bol zameraný na komplexné preverenie hospodárenia a dodržiavanie oznamovacích povinností. Dohľad nebol k 30. 6. 2006 ukončený.

	V priebehu prvého polroka 2006 bolo zaevidovaných cca 200 podaní, týkajúcich sa činnosti zdravotných poisťovní. Podania sa týkali upozornení poistencov a zdravotných poisťovní Dôvera zdravotná poisťovňa, a. s., Sideria zdravotná poisťovňa, a. s. a Všeobecná zdravotná poisťovňa, a. s. na porušovanie zákona č. 581/2004 Z. z. zo strany zdravotných poisťovní Union zdravotná poisťovňa, a. s. a Európska zdravotná poisťovňa, a. s. Na základe týchto podaní bol vykonaný dohľad na mieste v Union zdravotnej poisťovni, a. s. Predmetom dohľadu na mieste bolo dodržiavanie § 6 až 8 zákona č. 580/2004 Z. z. (prihláška na verejné zdravotné poistenie) a § 6 zákona č. 581/2004 Z. z. (činnosť zdravotnej poisťovne). Dohľad bol ukončený 28. 6. 2006. Následné správne konanie nebolo ukončené do 30. júna 2006.  V Európskej zdravotnej poisťovni bol dohľad na mieste vykonaný v júni 2006 a bol zameraný na dodržiavanie rovnakých ustanovení zákonov ako dohľad v Unione zdravotnej poisťovni, a. s. Dohľad na mieste do 30. júna 2006 nebol ukončený.

	Podľa § 18 ods. 1 písm. f) zákona č. 581/2004 Z. z. je úrad styčným orgánom pre poskytovanie zdravotnej starostlivosti uhrádzanej na základe verejného zdravotného poistenia vo vzťahu k styčným orgánom členských štátov Európskej únie, Nórska, Lichtenštajnska, Islandu a Švajčiarska (ďalej len „EÚ“). Úrad zabezpečuje zúčtovanie nákladov na zdravotnú starostlivosť čerpanú poistencami slovenských zdravotných poisťovní v EÚ a poistencami EÚ v Slovenskej republike. Agendu úrad prevzal od Všeobecnej zdravotnej poisťovne k 1. januáru 2005. V porovnaní s rovnakým obdobím roka 2005 vzrástol počet formulárov E125SK o 75% a výška predpisu pohľadávok o 43%. Počet formulárov E125EU vzrástol o 241% a predpis záväzkov vzrástol o 138%.

Počet spracovaných formulárov E 125SK
	Celková hodnota	Počet členských štátov EÚ, voči ktorým úrad uplatnil pohľadávky na refundáciu nákladov	Najväčší dlžníci SR	

21 610	

41,6  mil. Sk	

21	Česká republika
Maďarská republika
Rakúska republika	

Počet spracovaných formulárov E 125EU
	Celková hodnota	Počet členských štátov EÚ, ktoré si uplatnili voči úradu pohľadávky na refundáciu nákladov	Najväčší veritelia SR	

6 946	

119,6 mil. Sk	

16	Česká republika
Spolková republika Nemecko
Rakúska republika	

Úrad podľa § 18 ods. 1 písm. e) zákona 581/2004 Z. z. plní záväzky štátu v oblasti zdravotníctva vyplývajúce z medzinárodných zmlúv. Ide o úhradu nákladov na neodkladnú zdravotnú starostlivosť poskytnutú štátnym občanom krajín, s ktorými má Slovenská republika uzatvorené dohody v oblasti bezplatného poskytovania neodkladnej zdravotnej starostlivosti. V prvom polroku 2006 mala Slovenská republika takého dohody s Republikou Srbska, Jordánskom a Angolou. Úrad v sledovanom období uhradil Všeobecnej zdravotnej poisťovni, a. s. tri prípady poskytnutia neodkladnej zdravotnej starostlivosti pre štátnych občanov zmluvných štátov v celkovej hodnote 19 181,80 Sk. Všetky prípady sa týkali čerpania zdravotnej starostlivosti štátnych občanov Republiky Srbska.

Úrad podľa § 18 ods. 1 písm. a) zákona 581/2004 Z. z. vydáva rozhodnutia v správnom konaní platobným výmerom o pohľadávkach na poistnom na zdravotné poistenie a o pohľadávkach na preddavkoch na poistné na verejné zdravotné poistenie. Prehľad prvostupňových správnych konaní vedených pobočkami úradu od 1. 1. 2006 do 30. 6. 2006:

Správne konanie	Počet konaní	Percentuálne vyjadrenie z celkového počtu správnych konaní	
Vydaný platobný výmer (ďalej len „PV“)	2 721	72,91%	
PV, ktoré nadobudli právoplatnosť	1 712	45,87%
(62,92 % z vydaných PV)	
Zastavené správne konania	382	10,23%	
Rozklady podané účastníkmi konania	90	2,41%
(3,31% z vydaných PV)	
Rozhodnutia vydané v rámci autoremedúry	34	0,91%	
Ostatné úkony správneho orgánu v zmysle správneho poriadku	514	13,77%	
Spolu	3 732	100%	

Celkové finančné vyčíslenie prvostupňových správnych konaní pri vydávaní PV podľa istiny a úrokov, resp. poplatkov z omeškania:

	Suma uplatnená v návrhoch	
Istina (nezaplatené poistné, resp. preddavky)	59 778 463 Sk	
Úroky z omeškania	99 384 Sk	
Poplatky z omeškania	20 604 Sk	
Spolu	60 590 662 Sk	

Podľa § 84 zákona 581/2004 Z. z. úrad dokončuje právoplatne neskončené správne konania zdravotných poisťovní do ich transformácie na akciové spoločnosti. Prehľad dokončovaných správnych konaní od 1. 1. 2006 do 30. 6. 2006:

	Konania podľa § 84 zákona
č. 580/2004 Z. z., kde úrad koná	Vrátenie spisu poisťovni z titulu, že úrad nemá pôsobnosť konať	Celkový počet postúpených správnych konaní	
Počet konaní	98	128	226	
Výška uplatnenej istiny	839 204 Sk	1 260 439 Sk	2 099 643 Sk	
Výška poplatku z omeškania 0,1%	194 679 Sk	136 262 Sk	330 941 Sk	
Výška poplatku z omeškania 0,2%	2 708 410 Sk	11 336 019 Sk	14 044 429 Sk	
Celkom uplatnené v Sk	3 742 293 Sk	12 732 720 Sk	16 475 013 Sk	

Úrad podľa § 18 ods. 1 písm. a) zákona 581/2004 Z. z. vydáva rozhodnutia o uložení pokuty poistencom a platiteľom poistného za porušenie alebo nesplnenie povinnosti ustanovených príslušnými právnymi predpismi. Prehľad správnych konaní v oblasti ukladania pokút od 1. 1. 2006 do 30. 6. 2006:
Celkový počet právoplatných rozhodnutí o uložení pokuty	Celková suma právoplatne uložených pokút	Celková suma uhradených pokút	Percentuálne vyjadrenie sumy uhradených pokút z celkovej sumy právoplatne uložených pokút	
2011	3 794 900 Sk	753 220 Sk	19,85%	

2. 6. Oblasť dohľadu nad poskytovaním zdravotnej starostlivosti

	V oblasti dohľadu nad poskytovaním zdravotnej starostlivosti úrad obdržal v prvom polroku 2006 celkom 703 podaní, z toho 547 (77,8%) bolo ukončených a 156 (22,2%) ostáva v riešení. Pobočkami úradu bolo riešených spolu 545 (77,5%) podaní. Najvyšší podiel podaní mala pobočka v Banskej Bystrici - 92 (16,9%).

	V rámci špecifikácie podaní prevládali podnety v celkovom počte 662 – riešené v súlade so zákonom č. 581/2004 Z. z. Sťažnosti tvorili 41 prípadov – riešené v súlade so zákonom č. 152/1998 Z. z.

Celkom	Podnety	%	Ukončené	%	Sťažnosti	%	Ukončené	%	
703	662	94	507	76,5	41	6	40	97,5	

Zo 662 podnetov úrad odstúpil 147 (30%) podnetov na ďalšie konanie inému subjektu.

Subjekt	Počet	%	
VÚC	66	44,8	
Zdravotnícke zariadenie	16	10,8	
Stavovské organizácie	14	9,5	
Ministerstvá, Soc. poisťovňa, iné inštitúcie:	51	34,9	
Spolu:	147	100	

	Úrad zo 662 podnetov odložil 34 podnetov (6,7%) ad acta a  8 podnetov (1,6%) bolo stiahnutých pisateľom.

	Z celkového počtu 41  sťažností úrad odstúpil:
- 	30 (73,2%) sťažností na priame vybavenie inému orgánu (VÚC, SLK, riaditeľom zdravotníckych zariadení, Sociálnej poisťovni a iným štátnym orgánom),
-	2 (4,9%) na konanie zároveň dvom subjektom (okrem VÚC, aj na SLK alebo iným štátnym orgánom),
-	9  ( 21,9%) sťažností odložil ad acta.

V súvislosti so správnym poskytovaním zdravotnej starostlivosti bolo riešených 313 podnetov. Opodstatnenosť a neopodstatnenosť podnetov:

Podnety spolu	Opodstatnené	%	Neopodstatnené	%	
313	88	28,1	225	71,9	

V štruktúre predmetu sťažností a podnetov občanov prevládala:
-	337 (48%) - nespokojnosť s postupom pri liečbe,
-	121 (17,2%) - v súvislosti s úmrtím,
-	36 (5,1%) - nesúlad vo výške výberu platieb za služby, 
-	31 (4,4%) - neetický prístup zdravotníckeho pracovníka k pacientovi.

Úrad vykonal za prvý polrok 2006 pri vybavovaní podnetov 238 dohľadov na mieste podľa zákona č. 581/2004 Z. z. Vyhodnotenie opodstatnenosti a neopodstatnenosti ukončených dohľadov na mieste:

Ukončené spolu	Opodstatnené	%	Neopodstatnené	%	
183	65	35,5	118	64,5	

Úrad k 30. 6. 2006 v oblasti zdravotnej starostlivosti uložil:
-	45 návrhov sankčných opatrení,
-	2 návrhy na začatie disciplinárneho konania,
-	34 pokút priamo poskytovateľovi zdravotnej starostlivosti, celková suma navrhovaných  pokút bola vo výške 6.320 tis. Sk,
-	10 návrhov na nápravné opatrenia,
-	21 trestných oznámení, pričom vo všetkých prípadoch oznámení orgánom činným v trestnom konaní išlo o prešetrované prípady v súvislosti so správnym poskytovaním zdravotnej starostlivosti. 

Úrad zabezpečoval v súlade so štatútom odbornej komisie predsedu úradu činnosť odbornej komisie. Odborná komisia predsedu úradu prerokovala za prvý polrok 2006:
-	1 nesúlad  medzi pitevným nálezom a klinickou diagnózou,
-	30 prípadov v  súvislosti so šetrením správne poskytnutej zdravotnej starostlivosti v súlade s § 4 ods. 3) zákona č.576/2004 Z. z. o zdravotnej starostlivosti,  službách súvisiacich s poskytovaním zdravotnej starostlivosti a  o  zmene a doplnení niektorých zákonov. 

Vyhodnotenie opodstatnenosti a neopodstatnenosti prípadov riešených v odbornej komisii:

Počet prípadov spolu	Opodstatnené:	%	Neopodstatnené	%	
31	17	54,8	14	45,2	

	Úrad v súvislosti s riešením problematiky bezpečnosti a ochrany práva pacientov vypracoval návrh metodického usmernenia o  zavádzaní stratégie bezpečnosti pacienta v ústavnej zdravotnej starostlivosti a slovník pojmov vzťahujúcich sa k bezpečnosti pacientov a liekov, ktorý bol vypracovaný v súlade s odporúčaním Zdravotného výboru Rady Európy.  

	V rámci poradenskej a konzultačnej činnosti úrad vybavil k 30. 6. 2006:
-	1859 telefonických hovorov,
-	21 písomných podaní,
-	374 elektronických podaní.

	V otázkach pacientov dominovali otázky spojené s/so:
-	vyberaním poplatkov, 
-	preventívnymi prehliadkami, 
-	sociálnou problematikou ( invalidné dôchodky, opatrovateľská starostlivosť),
-	zmenou lekára, 
-	zmenou zdravotnej poisťovne, 
-	nespokojnosťou s poskytnutou zdravotnou starostlivosťou, 
-	správaním zdravotníckych pracovníkov,
-	poskytovaním  a sprístupňovaním údajov zo zdravotnej dokumentácie, 
-	nárokom na kúpeľnú  starostlivosť a iné.

2. 7. Činnosť SLaPA pracovísk

	V Slovenskej republike od 1. 6. 2006 úrad realizoval zmenu v sieti SLaPA pracovísk. Počet uvedených pracovísk poklesol z celkového počtu 13 pracovísk na 12 ukončením činnosti patologickoanatomického pracoviska v Trnave z dôvodu personálnej insuficiencie na základe uznesenia správnej rady úradu č. 94/2006 zo 7. 4. 2006 a rozhodnutia predsedu úradu o organizačnej zmene č. 66693/2006/904 zo dňa 24. 4. 2006.

	Za prvý polrok 2006 bolo vykonaných na SLaPA pracoviskách úradu spolu 4 629 pitiev:
Pitvy	počet	%	
Patologickoanatomické	1 658	35,82	
Súdnolekárske	2 229	48,15	
Súdne	742	16,03	
Spolu	4 629	100,00	

	Na histologických úsekoch SLaPA pracovísk bolo spolu pripravených 49 910 bločkov a  z nich 50 762 histologických preparátov potrebných pre morfologickú diagnostiku ochorení u  zomrelých.  

	SLaPA pracoviská vykonali:
-	1 789 histochemických vyšetrení,
-	236 imunohistochemických vyšetrení, 
-	2 881 sérologických vyšetrení krvi u mŕtvych, 
-	366 sérologických vyšetrení u živých.

	Na toxikologických úsekoch SLaPa pracovísk bolo celkovo vykonaných 83 064 toxikologických vyšetrení. Počet toxikologických vyšetrení u mŕtvych a živých (vyšetrenia na alkohol v krvi a dôkaz prítomnosti drog):

Vyšetrenia z toho	Počet	%	
u mŕtvych	55 809	67,19	
u živých	27 255	32,81	
Spolu	83 064	100,00	
	Úrad v súvislosti s výkonom prehliadky mŕtvych tiel v rámci výkonu dohľadu na mieste vydal pre prehliadajúcich lekárov 1 558 poverení na výkon prehliadky mŕtveho tela a  zároveň vykonal odborné školenia pre prehliadajúcich lekárov. 

	Zamestnanci úradu sa aktívne zúčastnili na česko-slovenskej konferencii súdneho lekárstva v máji 2006. Zamestnanec úradu je predsedom pracovnej skupiny pre kľúčový indikátor úmrtnosť a úmrtia súvisiace s drogami Národného monitorovacieho centra pre drogy pri Úrade vlády. Úrad súčasne spolupracuje s Európskym monitorovacím centrom pre drogy a drogové závislosti (EMCDDA) a podieľa sa na dvoch projektoch realizovaných v SR.

	V popredí záujmu úradu je v najbližšom období naďalej skvalitňovať prácu na SLaPA pracoviskách, zabezpečiť modernizáciu priestorov a prístrojového vybavenia existujúcich pracovísk, ktoré boli na pokraji záujmu zdravotníckych zariadení tak, aby vyhovovali normám Európskej únie.

2. 8. Oblasť dohľadu nad nákupom zdravotnej starostlivosti

	Poskytnutá zdravotná starostlivosť sa uhrádza z prostriedkov verejného zdravotného poistenia na základe uzatvorených zmlúv zdravotných poisťovní s poskytovateľmi zdravotnej starostlivosti pre jednotlivé formy zdravotnej starostlivosti v rozsahu určenom zákonom a v cenách dohodnutých v súlade cenovým opatrením MZ SR. Predmetom zmlúv je nákup zdravotnej starostlivosti, ktorú sa zdravotné poisťovne zmluvne zaviazali uhradiť poskytovateľom zdravotnej starostlivosti po jej poskytnutí svojim poistencom. Vzťahy súvisiace s nákupom zdravotnej starostlivosti v rámci zmluvných vzťahov zdravotných poisťovní a poskytovateľov zdravotnej starostlivosti sú predmetom dohľadu úradu.

	Úrad obdržal za 1. polrok 2006 celkom 122 podaní fyzických a právnických osôb týkajúcich sa nákupu zdravotnej starostlivosti. Všetky podania boli kvalifikované ako podnety. Sťažnosti ani petície v oblasti dohľadu nad nákupom zdravotnej starostlivosti úrad v I. polroku 2006 neobdržal. 

Nákup zdravotnej starostlivosti – I. polrok 2006	
Počet podaní celkom	122		
            z toho:       ukončených
                   v riešení	94
28	77 %
23 %	

	Z celkového počtu 122 podaní bolo odstúpených 19 podaní, čo predstavuje 15,5 %.

Subjekt	Počet podaní	%	
Pobočky úradu	12	9,8	
Samosprávne kraje	4	3,3	
MZ SR	2	1,6	
Stavovské organizácie	1	0,8	
Spolu:	19	15,5	

	Najčastejším predmetom podaní boli poplatky v zdravotníctve (poplatky za lieky, zdravotnícke pomôcky, poskytnutú zdravotnú starostlivosť – ambulantnú, ústavnú, kúpeľnú atď.). Podrobnejší prehľad uvádzame v tabuľke:

Prehľad – predmet podaní – I. polrok 2006	
Poplatky	30 podaní	
Úhrada výkonov za zdravotnú starostlivosť	19	
Zmluvy so zdravotnými poisťovňami	16	
Lieky, zdravotné pomôcky	14	
Nespokojnosť s poskytnutou ZS	10	
Záchranná zdravotná služba (ZZS)	  8	
Iné (výmenné lístky u lekára, kód lekára, zrušenie hospit.)	  8	
Kúpeľná liečba	  5	
Organizácia práce, zaradenie do siete	  4	
Čakacie listiny	  3	
Dispenzarizácia	  2	
Etika	  2	
Kvalita ZS	  1	

	Prehľad o ukončení podaní:

	Počet podaní	Počet podaní v %	
Podania – ukončené 	94	77	
  z toho:   opodstatnené 
                  neopodstatnené
                  iná možnosť (ad acta, stiahnuté pisateľom)	33
57
4	35,1
60,6
4,3	
Podania – v riešení	28	23	

	Z obdržaných podnetov bola výrazná väčšina riešená dohľadom na diaľku (88,5%), 11,5% bolo riešených dohľadom na mieste.

Nákup zdravotnej starostlivosti – I. polrok 2006	
Počet podaní celkom	122		
         z toho:      dohľad na diaľku
                            dohľad na mieste	108
14	88,5%
11,5%	

2. 9. Registre a zoznamy

	Podľa § 20 ods. 1 písm. e) zákona č. 581/2004 Z. z. úrad vedie nasledovné registre a zoznamy:
	Register alebo zoznam	Stav (počet) k	
		31. 12. 2005	30. 6. 2006	
1.	centrálny register poistencov SR	5 320 352	5 312 189	
2.	zoznam zdravotných poisťovní, ktoré vykonávajú verejné zdravotné poistenie	6	7	
3.	zoznam platiteľov poistného	1 014 458	1 068 613	
4.	zoznam poskytovateľov zdravotnej starostlivosti	13 137	13 833	
5.	zoznam kódov lekárov	32 344	34 817	
6.	zoznam kódov poskytovateľov zdravotnej starostlivosti	17 819	25 370	
7.	register podaných prihlášok na verejné zdravotné poistenie *)	91 107	49 416	
*)  - za rok 2005 resp. prvý polrok 2006 

	Úrad v súlade so zákonmi vedie aj ďalšie zoznamy:
	Zoznam	Stav (počet) k	
		31. 12. 2005	30. 6. 2006	
1.	zoznam porušení všeobecne záväzných predpisov poistencom *)	298 925	136 167	
2.	zoznam porušení všeobecne záväzných predpisov platiteľom poistného *)	1 150 075	1 565 536	
3.	zoznam poistencov čakajúcich na poskytnutie zdravotnej starostlivosti	9 739	6 931	
4.	zoznam poistencov zaradených na dispenzarizáciu	385 225	547 420	
5.	zoznam úhrad jednotlivým poskytovateľom zdravotnej starostlivosti za poskytnutú zdravotnú starostlivosť *)	358 260	537 133	
6.	zoznam neuhradených úhrad jednotlivým poskytovateľom zdravotnej starostlivosti za poskytnutú zdravotnú starostlivosť *)	91 920	39 251	
7.	zoznam oznámení o prijatých prihláškach na zmenu zdravotnej poisťovne *)	51 090	226 772	
8.	zoznam osôb, ktoré počas života odmietli pitvu	73	151	
*)  - za rok 2005 resp. prvý polrok 2006 

	Úrad v roku 2005 spracoval nový spôsob generovania kódov lekárov a poskytovateľov zdravotnej starostlivosti a začal na území celej SR realizovať výmenu kódov lekárov a poskytovateľov zdravotnej starostlivosti z dôvodu končiaceho sa radu možných čísiel, ako aj spresnenia ich evidencie. V rámci nového systému prideľovania kódov úrad k 30. 6. 2006 eviduje 45 514 nových kódov lekárov a 19 875 nových kódov poskytovateľov zdravotnej starostlivosti.

3. Plnenie rozpočtu

Ekon.
klasif.	Názov položky	Skutočnosť
2005
(v tis. Sk)	Rozpočet 2006
(v tis. Sk)	Skutočnosť
k 30. 6. 06
(v tis. Sk)	Plnenie
rozp.
%	
Zostatok prostriedkov z predch. roka	0	393 400	490 694	124,7	
Príjmy	
222 003	Za porušenie predpisov	58	0	1 716	X	
223 001	Za predaj výrobkov, tovarov a služieb		52 600	7 714	14,7	
243	Úroky z účtov	434	800	363	45,4	
312 003	Zo zdravotných poisťovní	631 854	355 600	0	X	
312 001	Dotácia ŠR	100 000	0	0	X	
	Príjmy celkom	732 346	802 400	500 487	62,4	
	
Výdavky	
610	Mzdy	107 099	145 800	65 840	45,2	
620	Odvody z miezd	36 364	51 350	22 515	43,8	
630	Tovary a služby	85 205	186 550	59 367	31,8	
642 015	Nemocenské dávky	226	0	176	X	
	Bežné výdavky celkom	228 894	383 700	147 898	38,5	
700	Kapitálové výdavky	12 758	63 100	17 695	28,0	
	Výdavky celkom	241 652	446 800	165 593	37,1	
Prebytok hospodárenia k 31. 12.	490 694	355 600	334 894	94,2	
	
	Rozpočet úradu na rok 2006 schválila Národná rada SR uznesením č. 2014 dňa 14. decembra 2005. 

	Rozhodujúcim príjmom úradu v roku 2006 je príspevok zdravotných poisťovní na činnosť úradu podľa § 30 zákona č. 581/2004 Z. z. Tento príspevok sú zdravotné poisťovne povinné poukázať na účet úradu do 20. októbra 2006 a úradom bude použitý v roku 2007. V roku 2006 úrad hospodári s príspevkom zdravotných poisťovní, ktorý poukázali úradu v októbri 2005 a úrad tento príspevok presunul do roka 2006 ako zostatok prostriedkov z predchádzajúceho roka.

	Zostatok prostriedkov k 1. 1. 2006 sa skladal z dvoch častí. Jednou bol príspevok zdravotných poisťovní na činnosť úradu na rok 2006, ktorý zdravotné poisťovne uhradili na účet úradu v októbri 2005 vo výške 303 413 tis. Sk. V rozpočte na rok 2006 bol plánovaný príjem 308 400 tis. Sk, skutočnosť bola 98,4% plánu. Druhou časťou bol prebytok  hospodárenia roka 2005 vo výške 187 281 Sk. Už v rozpočte na rok 2006 úrad predpokladal prebytok vo výške 85 000 tis. Sk. Tento prebytok spôsobila najmä skutočnosť, že úrad v roku 2005 len začal rozvíjať svoju činnosť a postupne v priebehu roka 2005 rozširoval okruhy jednotlivých odborných činností. Prebytok čiastočne spôsobila aj metóda sledovania výdavkov, pretože pri mesačnej splatnosti faktúr sú náklady mesiaca december výdavkami až v januári nasledujúceho roka. V januári 2005 úrad takúto fakturáciu neuhrádzal, pretože v roku 2004 ešte činnosť nevyvíjal, čím vznikla úspora v čerpaní rozpočtu a jej posun do nasledujúceho obdobia. Pritom treba vziať do úvahy, že úrad má na niektoré činnosti dohodnuté až štvrťročné fakturačné obdobie a preto sa výdavky za poskytnuté výkony vo  štvrtom štvrťroku pravidelne uhrádzajú a ovplyvňujú čerpanie rozpočtu v nasledujúcom roku.  

	Zostatok prostriedkov hospodárenia v roku 2005 úrad predpokladá použiť najmä na kapitálové výdavky v oblasti vybavenosti SLaPA pracovísk a táto skutočnosť je už zohľadnená v rozpočte na rok 2006 ako aj v schvaľovanom rozpočte na rok 2007.

	Úrad mal v prvom polroku príjmy z pokút, ktoré udeľoval v súlade so zákonmi č. 581/2004 Z. z. a č. 580/2004 Z. z. platiteľom poistného, poistencom, poskytovateľom  zdravotnej starostlivosti a zdravotným poisťovniam vo výške 1 716 tis. Sk. Výnosy pokút sú v zmysle uvedených zákonov príjmom štátneho rozpočtu. Táto položka nebola rozpočtovaná. Po doručení metodického usmernenia z Ministerstva zdravotníctva SR z 11. 7. 2006 bude úrad pokuty odvádzať na príjmový účet kapitoly Ministerstva financií SR v súlade s usmernením.  

	V rozpočte na rok 2006 boli plánované príjmy za činnosť úradu (podpoložka 223 001) vo výške 52 600 tis. Sk. Väčšiu časť príjmov mali tvoriť poplatky za vydané rozhodnutia v správnom konaní v sume 40 000 tis. Sk a v sume 12 600 boli plánované príjmy z úhrad za pitvy nariadené podľa osobitného predpisu a vykonané úradom. Príjmy z činnosti úradu boli v rozpočte na rok 2006 nadhodnotené. Dôvodom neplnenia predpokladov je najmä nízky počet podávaných návrhov na vydanie rozhodnutia zo strany zdravotných poisťovní, ale aj úspešnosť reálnych platieb z úradom vydaných výziev na zaplatenie nedoplatkov na poistnom zo strany platiteľov poistného. Úrad po zaplatení dlžného poistného na základe výzvy úradu nevydáva rozhodnutie a tým zdravotné poisťovne nemusia zaplatiť poplatok za vydanie rozhodnutia, resp. úrad zaplatený poplatok poisťovniam vracia. Príjmy úradu za vydané rozhodnutia do 30. 6. 2006 boli 1 519 tis. Sk, čo je len 3,8% z plánovaného príjmu za rok 2006. Nižšie počty vydávaných rozhodnutí neznižujú len príjmy úradu, ale zároveň má úrad aj nižšie výdavky súvisiace s touto činnosťou, najmä v podpoložkách poštovné a všeobecný materiál (papier, obálky, tonery a pod.). Príjmy z úhrad za pitvy nariadené podľa osobitného predpisu a vykonané úradom sú k 30. 6. 2006 v sume 6 195 tis. Sk, čo predstavuje 49,2% ročných príjmov plánovaných v roku 2006. Celkovo je príjmová podpoložka 223 001 plnená na 14,7%. 

	Celkové výdavky úradu za prvý polrok 2006 nedosiahli polovicu rozpočtovaných výdavkov. Bežné výdavky boli 147 898 tis. Sk, čo predstavuje 38,5% z rozpočtovaných výdavkov na rok 2006 a kapitálové 17 695 tis. Sk, čo predstavuje 28% z rozpočtovaných výdavkov na rok 2006.  

	V bežných výdavkoch sú mzdové výdavky čerpané na 45,2% a odvody z miezd na 43,8%. Výdavky na tovary a služby sú čerpané na 31,8%. Čiastočné zdôvodnenie ich nízkeho čerpania je uvedené pri príjmoch úradu – nevydávanie predpokladaného množstva rozhodnutí v správnom konaní. Úrad však neplní rozpočtované výdavky vo väčšine podpoložiek položky tovary a služby. Dôvodom je skutočnosť, že rozpočet na rok 2006 bol pripravovaný v júli 2005, keď úrad ešte nevykonával všetky činnosti a výdavky spojené s týmito činnosťami boli iba odhadované. Ročné výdavky sú prekročené iba v dvoch podpoložkách. Pri nehmotnom majetku ide o licencie na základné programové vybavenie výpočtovej techniky, kde úrad uhradil licenčné poplatky za rok 2005 a 2006. Pri podpoložke interiérové vybavenie sa v druhom polroku nepredpokladajú výdavky, ktoré by výrazne ovplyvnili túto položku, pretože ústredie, pobočky aj SLaPA pracoviská sú už dostatočne interiérovo vybavené. 

	Niektoré vybrané rozhodujúce položky čerpania rozpočtu na tovary a služby sú v nasledujúcej tabuľke. 

Ekonomická klasifikácia	Názov položky	Rozpočet
na rok 2006
v tis. Sk	Čerpanie k 30. 6. 2006
v tis. Sk	Čerpanie
V %	
631 001	Cestovné tuzemské	2 500	657	26,3	
631 002	Cestovné zahraničné	1 800	144	8,0	
632 001	Energie	12 960	3 798	29,3	
632 003	Poštovné, telekomunikačné služby	38 500	4 463	11,6	
633 001	Interiérové vybavenie	2 500	2 587	103,5	
633 002	Výpočtová technika	2 300	1 161	50,5	
633 004	Prevádzkové stroje, prístroje	2 300	121	5,3	
633 006	Všeobecný materiál	16 800	5 942	35,4	
633 009	Časopisy, noviny, knihy	1 050	143	13,6	
633 010	Prac. odevy, obuv, pomôcky	2 000	62	3,1	
633 013	Nehmotný majetok	2 600	4 925	189,4	
634 001	Palivo, mazivá, oleje	3 500	873	24,9	
634 002	Servis, údržba, opravy	1 000	254	25,4	
635 006	Údržba budov, priestorov a objektov	1 700	169	9,9	
636 001	Nájomné budov, priestorov a objektov	18 460	7 576	41,0	
636 002	Nájomné za prevádzkové stroje, prístroje	1 650	1 207	73,2	
637 001	Školenia, kurzy	1 440	379	26,3	
637 003	Propagácia, reklama	1 030	299	29,0	
637 004	Všeobecné služby	6 500	2 091	32,2	
637 005	Špeciálne služby	36 360	12 493	34,6	
637 007	Cestovné náhrady	1 950	0		
637 011	Štúdie, expertízy, posudky	8 800	0		
637 014	Stravovanie	5 150	2 590	50,3	
637 027	Odmeny zamestnancov mimoprac. pomeru	6 560	1 652	25,2	

	V rozpočte na kapitálové výdavky je z čiastky 63 100 tis. Sk predpokladaný výdavok 50 000 tis. Sk na komplexný informačný systém úradu. Suma 50 000 tis. Sk bola rozpočtovaná už v rozpočte na rok 2005 a s predpokladom nevyčerpania v roku 2005 tvorila podstatnú časť prevodu zostatku hospodárenia plánovanú v rozpočte roku 2006. V rozpočte na rok 2006 neboli uvažované výdavky na nákup osobných automobilov, výpočtovej techniky a telekomunikačnej techniky. Nákup osobných automobilov bol rozpočtovaný v roku 2005, nákup prebehol v decembri 2005, úhrada a výdavok bol však až v januári 2006. V rozpočte na rok 2005 boli výdavky na nákup osobných automobilov plánované vo výške 18 000 tis. Sk, skutočnosť roka 2005 bola len 7 958 tis. Sk, v roku 2006 dočerpal 8 049 tis. Sk. Celkovo úrad  nakúpil osobné automobily za 16 007 tis. Sk (8 automobilov Škoda Fabia pre pobočky, 2 automobily Škoda Octavia pre ústredie a 2 automobily VW Passat pre ústredie v 1. polroku 2005 a 8 automobilov Škoda Octavia pre pobočky a 2 automobily VW Passat pre ústredie v decembri 2005). Obdobne je to s výpočtovou a telekomunikačnou technikou.

Ekonomická klasifikácia	Názov položky	Skutočnosť
2005
(v tis. Sk)	Rozpočet 2006
(v tis. Sk)	Výdavky 
k 30. 6. 06
(v tis. Sk)	
700	Kapitálové výdavky celkom	12 758	63 100	17 695	
z toho	
711 003	Softvér -  informačný systém	0	50 000	1 030	
713 001	Interiérové vybavenie	0	0	35	
713 002	Výpočtová technika	3 075	0	8 167	
713 003	Telekomunikačná technika	978	0	414	
713 004	Prev. stroje, prístroje, zariadenia	747	13 100	0	
714 001	Osobné automobily	7  958	0	8 049	

Rozpis plnenia rozpočtu vo všetkých položkách ekonomickej klasifikácie je vo výkaze FIN-OST 4-04 – Výkaz o plnení rozpočtu ostatných subjektov verejnej správy, ktorý úrad predkladá Ministerstvu financií SR a ktorý je prílohou správy o hospodárení za prvý polrok 2006. 

4. Náklady a výnosy

	Úrad hospodári podľa rozpočtu príjmov a výdavkov, ktorý je súčasťou rozpočtu verejnej správy a preto je povinný sledovať príjmy a výdavky podľa rozpočtovej klasifikácie. Zároveň má povinnosť viesť účtovníctvo, ktoré sleduje náklady a výnosy. Výkaz súvaha a výkaz ziskov a strát k 30. 6. 2006 sú v prílohe správy o hospodárení za prvý polrok 2006 a vyjadrujú finančný vzťah k čerpaniu nákladov a výnosov, čím vzniká nesúlad pri porovnaní s výkazom FIN-OST 4-04.

	Celkové náklady úradu za prvý polrok 2006 sú 151 648 tis. Sk. Najväčším nákladom prvého polroka 2006 sú mzdové náklady vo výške 70 229 tis. Sk, čo predstavuje 46,3% z celkových nákladov. K 31. máju 2006 bola ukončená činnosť SLaPA pracoviska v Trnave. Ukončenie činnosti pracoviska vzhľadom k vyplatenému odstupnému neovplyvnilo mzdové náklady. Úspora sa prejaví až v druhom polroku. Priemerná mesačná mzda zamestnanca úradu v 1. polroku 2006 bola 25 890 Sk, z toho na priemerná mesačná mzda na ústredí 29 679 Sk, na pobočkách 24 264 Sk a na SLaPA pracoviskách 24 872 Sk. Na priemernú mzdu úradu vplýva vzdelanostná štruktúra definovaná v § 18 a 20 zákona č. 581/2004 Z. z. s prevahou vysokoškolsky vzdelaných zamestnancov. Úrad zamestnáva 52% vysokoškolsky vzdelaných osôb, z toho na ústredí viac ako 60% a na pobočkách skoro 66%. Druhým činiteľom ovplyvňujúcim priemernú mzdu je neatraktívnosť prác vykonávaných na SLaPA pracoviskách, ktoré sú zároveň  infekčne vysokorizikové s príslušným mzdovým zvýhodnením za prácu v sťaženom a zdraviu škodlivom pracovnom prostredí.

	Rozpočtovaný priem. počet zamestnancov	Skutočný stav
k 31. 12. 05	Skutočný stav
k 30. 6. 06	Priemerný prepočítaný počet zam.	Plánované mzdy
(tis. Sk)	Skutočnosť 
k 30. 6. 06 
(tis. Sk)	Percento čerpania rozpočtu	
Ústredie	112	108	113	112,6	36 195	20 051	55,4	
Pobočky	204	114	140	133,1	57 380	19 377	33,8	
SLAPA	181	211	201	206,4	52 225	30 801	59,0	
Spolu	497	433	454	452,1	145 800	70 229	48,2	

	Náklady na zákonné zdravotné a sociálne poistenie boli 23 398 tis. Sk, čo predstavuje 33,3% zo mzdových nákladov.

	Príjmy úradu sú vymedzené zákonom č. 581/2004. Celkové výnosy úradu k 30. 6. 2006 boli 312 028 tis. Sk. Rozhodujúcim výnosom bol prevod príspevku zdravotných poisťovní na činnosť úradu na rok 2006 v sume 303 413 tis. Sk. Príspevok bol príjmom v roku 2005, v účtovníctve bol zaúčtovaný ako výnos budúceho obdobia a v januári 2006 preúčtovaný do výnosov. Ďalšími výnosmi prvého polroka 2006 boli tržby za pitvy nariadené podľa osobitného predpisu v sume 4 153 tis. Sk. V priebehu prvého polroka 2006 úrad začal účtovať náhrady na chladenie mŕtvych (výnos 52 tis. Sk) a za vykonané toxikologické vyšetrenia pre živých (výnos 543 tis. Sk). Úrad uzatvoril zmluvu s Univerzitou P. J. Šafárika Košice o vytvorení výučbovej základne a na základe tejto zmluvy si vyúčtoval od Univerzity J. P. Šafárika náhrady za umožnenie výučby študentov v sume 1 530 tis. Sk. 

5. Dlhodobý majetok

	Stav a rozdelenie dlhodobého majetku k 30. 6. 2006 je vyjadrený v nasledujúcej tabuľke. Majetok v tabuľke je uvedený v tis. Sk a v obstarávacích cenách.

	Stav
k 1. 1. 06	Prírastok/
Úbytok
(+/-)	Stav
k 30. 6. 06	
Dlhodobý majetok celkom	23 754	+8 484	32 238	
z toho	
-	nehmotný	780	+189	969	
-	hmotný celkom	22 974	+8 295	31 269	
z toho	
-	stavby	0	+217	217	
-	stroje, prístroje	6 774	+5 625	12 399	
-	dopravné prostriedky	16 007	0	16 007	
-	ostatný hmotný majetok 	193	+35	228	
-	nezaradený hmotný majetok	0	+2 418	2 418	

	Najvýznamnejším prírastkom dlhodobého majetku úradu v 1. polroku 2006 bola výpočtová technika v obstarávacej hodnote 5 111 tis. Sk. Špeciálne prístroje pre SLaPA pracoviská boli obstarané v hodnote 383 tis. Sk. Úrad na základe zmluvy s prenajímateľom zhodnotil a bude odpisovať modernizáciu priestorov za 217 tis. Sk. V priebehu 1. polroka 2006 úrad obstaral programové vybavenie serverov úradu za 189 tis. Sk.

	V júni 2006 úrad obstaral vozíky do chladiacich boxov SLaPA pracovísk za 2 418 tis. Sk, tento majetok bol zaradený do používania v júli 2006 a preto k 30. 6. 2006 je vykazovaný ako nezaradený hmotný majetok.	

	Dlhodobý hmotný majetok úrad odpisuje rovnomerne podľa § 27 a § 29 zákona č. 595/2003 Z. z. o dani z príjmov. Zrýchlené odpisovanie majetku sa neuplatňuje.

6. Financie

	Finančné prostriedky úradu vedie úrad v zmysle § 28 ods. 9 zákona č. 581/2004 Z. z. a v súlade so zákonom č. 291/2002 Z. z. o Štátnej pokladnici na účtoch v Štátnej pokladnici. V systéme Štátnej pokladnice je úrad zaradený ako klient B.

6.1. Pokladnice

	K 1. januáru 2006 mal úrad otvorenú hotovostnú pokladnicu na ústredí a 8 hotovostných pokladníc na pobočkách. Z dôvodu vyberania poplatkov za toxikologické vyšetrenia a za chladenie mŕtvych tiel (§ 5 ods. 4 zákona č. 470/2005 Z. z. o pohrebníctve) úrad od 1. apríla 2006 otvoril hotovostné pokladnice na SLaPA pracoviskách. Limit denného zostatku na ústredí bol stanovený na 2 000 Sk, na pobočkách 1 000 Sk. Na SLaPA pracoviskách je limit denného zostatku 200 Sk a o tento limit sa znižuje limit príslušnej pobočky. Celkový zostatok hotovosti vo všetkých pokladniciach k 30. júnu 2006 bol 4 255,50 Sk.

	Ústredie úradu má otvorené valutové pokladne na EUR, CZK a GPB používané na zúčtovanie zahraničných pracovných ciest. Zostatok v tejto pokladni k 30. júnu 2006 bol 0 (nula) EUR, CZK aj GPB.

	Podľa § 12 ods. 2 písm. i) zákona č. 291/2002 Z. z. o Štátnej pokladnici v znení neskorších predpisov je možné použiť peňažné prostriedky v hotovosti s výnimkami uvedenými pod písmenami a) – h) do výšky 1% ročného rozpočtu bežných výdavkov. V prvom polroku 2006 bolo v pokladniciach úradu (ústredie a pobočky) použitých v zmysle cit. zákona 435 671 Sk, čo predstavuje 0,11% rozpočtovaných bežných výdavkov na rok 2006 a 0,29% z čerpaných bežných výdavkov v priebehu prvého polroka 2006.

6.2. Bankové účty

	Na účtoch, ktoré má úrad otvorené v Štátnej pokladnici, evidoval k 30. júnu 2006 nasledovné zostatky:
-	bežný účet – 	14 212 347,20 Sk,
-	účet na poplatky – 	318 744 807,60 Sk,
-	zúčtovací účet – 	30 457 882,04 Sk,
-	účet pre sociálny fond – 	362 474,45 Sk,
-	účet pokút – 	1 716 630,68 Sk,
-	depozitný účet – 	0 Sk.

	Okrem účtov v Štátnej pokladnici má úrad k dispozícii 9 účtov vo VÚB, ktoré používa na dopĺňanie a odvod hotovosti z pokladníc ústredia, pobočiek a SLaPA pracovísk. Na týchto účtoch bol celkový stav k 30. 6. 2006 vo výške 164 990 Sk.

	Celkový zostatok na účtoch úradu k 30. 6. 2006 bol vo výške 365 701 117,90 Sk. 

7. Záväzky a pohľadávky

	Krátkodobé záväzky k 30. 6. 2006 sú 229 104 tis. Sk. Záväzky z obchodného styku z toho predstavujú 202 081 tis. Sk, z toho záväzky voči dodávateľom sú 9 372 tis. Sk. Tieto záväzky voči dodávateľom sú spôsobené najmä 30-dennou splatnosťou faktúr. Oproti stavu k 31. 12. 2005 došlo k zníženiu záväzkov voči dodávateľom na 45,9%.

	Najväčší krátkodobý záväzok z obchodného styku súvisí s činnosťou úradu ako styčného orgánu pre poskytovanie zdravotnej starostlivosti uhrádzanej na základe verejného zdravotného poistenia vo vzťahu k styčným orgánom členských štátov EÚ. Záväzok voči členskému štátu EÚ vzniká uplatnením si úhrady za zdravotnú starostlivosť poskytnutú poistencovi slovenskej zdravotnej poisťovne v štáte EÚ. Zároveň so vznikom záväzku voči štátu EÚ vzniká pohľadávka voči príslušnej slovenskej zdravotnej poisťovni. Pohľadávka voči štátu EÚ vzniká uplatnením si úhrady za zdravotnú starostlivosť poskytnutú poistencovi príslušného štátu EÚ na území SR. Zároveň s pohľadávkou vzniká záväzok voči slovenskej zdravotnej poisťovni. K 30. 6. 2006 ostalo nedoriešených (neuhradených):
- záväzky voči štátom EÚ	128 562 903,90 Sk,
- záväzky voči ZP v SR	64 035 436,94 Sk.

	Úrad k 30. 6. 2006 eviduje záväzok voči štátnemu rozpočtu vo výške 5 282 tis. Sk. Tento záväzok tvoria správoplatnené pokuty udelené úradom za priestupky v zdravotnom poistení a pri poskytovaní zdravotnej starostlivosti. Povinní na pokutový účet úradu v prvom polroku 2006 uhradili pokuty vo výške 1 717 tis. Sk. Po odvode pokút na príjmový účet kapitoly štátneho rozpočtu na základe usmernenia Ministerstva zdravotníctva SR z 11. 7. 2006 bude záväzok voči štátnemu rozpočtu o odvod znížený.
 
	Ostatné záväzky (zamestnanci, zúčtovanie odvodov z miezd, preddavky dane zo závislej činnosti) sú z miezd za mesiac jún vo výške 21 741 tis. Sk.

	Krátkodobé pohľadávky k 30. 6. 2006 sú 167 214 tis. Sk, pohľadávky z obchodného styku z toho predstavujú 163 594 tis. Sk. 

	Najväčšiu časť pohľadávok z obchodného styku predstavujú, tak ako pri záväzkoch  z obchodného styku, pohľadávky súvisiace s činnosťou úradu ako styčného orgánu. K 30. 6. 2006 ostalo nedoriešených (neuhradených):
- pohľadávky voči štátom EÚ	63 661 805,56 Sk,
- pohľadávky voči ZP v SR	97 434 658,78 Sk.
V účtovnom stave pohľadávok a záväzkov vyplývajúcich z činnosti úradu ako styčného orgánu sú aj nedoriešené prípady z predchádzajúcich období.

	Pohľadávky za výkon pitvy nariadenej podľa osobitného predpisu viazané k § 49 ods. 2 zákona č. 581/2004 Z. z. sú 2 533 tis. Sk. Zadávatelia súdnych pitiev uvoľňujú finančné prostriedky na úhradu svojich záväzkov zvyčajne až po uzatvorení prípadu, čo v niektorých prípadoch môže predstavovať aj niekoľko mesiacov. Stav týchto pohľadávok je relatívne ustálený, oproti stavu k 31. 12. 2005 došlo k ich zníženiu o 5,3%.
	Pohľadávky súvisiace s udelenými pokutami za priestupky v zdravotnom poistení a pri poskytovaní zdravotnej starostlivosti voči poistencom, platiteľom poistného a poskytovateľom zdravotnej starostlivosti evidoval úrad k 30. 6. 2006 vo výške 3 620 tis. Sk.

		Pohľadávka vo výške 340 tis. Sk je zábezpeka poskytnutá Colnému úradu za lieh spotrebovávaný pri pitvách. Ostatné poskytnuté prevádzkové preddavky v sume 29,5 tis. Sk sú preddavky poskytnuté vydavateľom za dodávky novín, časopisov a iných periodík pre potreby úradu.

8. Záver

	Rok 2006 je prvým rokom, v ktorom úrad začína vykonávať všetky činnosti súvisiace s úlohami vyplývajúcimi zo zákona č. 581/2004 Z. z. a ďalších zákonov. Pri spracovávaní a schvaľovaní rozpočtu na rok 2006 sa vychádzalo najmä z odhadov a predpokladov. V súčasnosti sa ukazuje, že niektoré odhady boli nadhodnotené, iné podhodnotené tak na výdavkovej, ako aj príjmovej strane. Plánované výdavky rozpočtu však za prvý polrok 2006 neboli prekročené. Výraznejšie odchýlky v tvorbe a čerpaní niektorých položiek boli zohľadnené pri tvorbe rozpočtu na rok 2007.